Bielefeld
Store norske leksikon,Geografi,Verdens geografi,Europa,Tysklands geografi
Bielefeld er en by i Nordrhein-Westfalen i det vestlige Tyskland som ligger ved den nordøstlige kanten av Teutoburger Wald. Den har 334 200 innbyggere (2019).
Byen er særlig kjent for sin linindustri, som ble grunnlagt på 1500-tallet av innvandrede nederlendere. For øvrig har Bielefeld især maskinindustri, tekstilindustri og næringsmiddelindustri. Linindustrien og tekstilindustrien har gått sterkt tilbake. Byen har videre universitet (fra 1969), flere høyskoler, opera, teater og museer.Bielefeld ble medlem av Hansaen i 1380. Etter store ødeleggelser under andre verdenskrig ble byen gjenoppbygd, for det meste i moderne stil. Derfor er det få historiske minnesmerker igjen. Et populært turistmål er parkområdet omkring den godt bevarte byborgen Sparrenburg fra cirka 1240.Byen har flere friluftsarrangementer, blant annet linvevermarked i mai, Sparrenburgfest med middelaldermarked i juli og vinmarked i september. Les mer i Store norske leksikon Tysklands geografi